PLANB ทุ่ม 94.74 ลบ. เข้าถือหุ้น 30% ใน MJS Trading รุกธุรกิจสื่อโฆษณาในฟิลิปปินส์
PLANB ทุ่ม 94.74 ลบ. เข้าถือหุ้น 30% ใน MJS Trading รุกธุรกิจสื่อโฆษณาในฟิลิปปินส์ พร้อมตั้งบ.ย่อยใหม่ “บ.เอสอาร์พีบี มีเดีย” ดำเนินธุรกิจตัวแทนขายสื่อโฆษณาประเภทดิจิตอลภายนอกที่อยู่อาศัย ทุนจดทะเบียน 20 ลบ.
19 ก.ย. 2560

บริษัท แพลน บี มีเดีย จำกัด (มหาชน) หรือ PLANB ระบุว่า ที่ประชุมคณะกรรมการบริษัทเมื่อวานนี้ (18 ก.ย.) อนุมัติการลงทุนของบริษัท มาสเตอร์ สแตนดาร์ด ดิสเพลย์ จำกัด ซึ่งเป็นบริษัทย่อย ซึ่งจะใช้เงินสูงสุดไม่เกิน 144 ล้านเปโซฟิลิปปินส์ หรือราว 94.74 ล้านบาท เพื่อเข้าซื้อหุ้น 30.303% ของบริษัท MJS Trading Inc. ประเทศฟิลิปปินส์ ซึ่งทำธุรกิจลงทุนในธุรกิจสื่อโฆษณา โดย MJS Trading Inc. เป็นผู้ถือหุ้น 66% ในบริษัท JKJ Media Services Inc. ประเทศฟิลิปปินส์ (JKJ) ซึ่งปัจจุบันกลุ่ม PLANB ถือหุ้นใน JKJ ในสัดส่วน 30%
ทั้งนี้ การเข้าลงทุนใน MJS Trading Inc. ครั้งนี้ คาดว่าจะดำเนินการได้ภายในไตรมาส 3/60 โดยเงินลงทุนจะมาจากเงินสดจากการดำเนินงานของกลุ่มบริษัท ซึ่งจะเป็นการขยายธุรกิจสื่อโฆษณานอกที่อยู่อาศัยสู่ประเทศฟิลิปปินส์ ด้วยประสบการณ์และความเชี่ยวชาญของ  MJS Trading Inc. ซึ่งมีความสามารถในการเข้าถึงลูกค้าเป้าหมายในตลาด โดยจุดแข็งเหล่านี้ประกอบกับความเข้าใจในสภาวะตลาดและข้อกฎหมายในประเทศฟิลิปปินส์เป็นอย่างดี จะส่งผลให้การขยายธุรกิจสื่อโฆษณานอกที่อยู่อาศัยในประเทศฟิลิปปินส์สามารถเป็นไปด้วยความรวดเร็วภายใต้ความเสี่ยงต่ำ
นอกจากนี้ที่ประชุมคณะกรรมการบริษัท ยังอนุมัติจัดตั้งบริษัทแห่งใหม่ ภายใต้ชื่อบริษัท เอสอาร์พีบี มีเดีย จำกัด ภายในเดือนก.ย. เพื่อดำเนินธุรกิจตัวแทนขายสื่อโฆษณาประเภทดิจิตอลภายนอกที่อยู่อาศัย ทุนจดทะเบียน 20 ล้านบาท โดย PLANB ถือหุ้น 45% ร่วมกับบริษัท สกายรีเจิ้น มีเดีย (ประเทศไทย) จำกัด ซึ่งไม่เข้าข่ายบุคคลที่เกี่ยวโยงกัน ถือหุ้นในสัดส่วน 55%